**Међународно такмичење у писању чланака – „ЦЕЕ пролеће 2016“**

*Београд, 21. март* - Викимедија Србије организује друго по реду наградно такмичење на Википедији на српском језику у писању нових чланака и допуњавању постојећих о земљама Источне и Централне Европе, али и свим темама везаним за ове земље. Такмичење почиње  21. марта и трајаће до 21. априла.

„ЦЕЕ пролеће” је међународно такмичење у уређивању чланака, које има за циљ да побољша сарадњу између различитих језичких верзија на Википедији, као и да помогне уређивачима из овог региона да сазнају више и повећају покривеност релевантних тема из држава учесница на Википедији на различитим језицима.

Такмичење је организовано од стране добровољаца из Вики заједнице у различитим земљама региона и огранцима Викимедије.

У писању и допуњавању чланака могу да учествују сви регистровани корисници Википедије. Такмичари имају слободу у избору тема о којима ће писати (нпр. пољска кухиња, географија Мађарске, румунски речни систем, планине у Бугарској, украјинска пољопривреда, руска историја....). Сви чланци треба да буду написани у складу са политикама и смерницама Википедије, што између осталог подразумева коришћење енциклопедијског стила писања и навођење извора.

Жири Википедије на српском језику, који ће чинити три уредника Википедије изабрана од стране Викимедије Србије, одабраће системом бодовања три најбоља чланка, а њихови аутори освојиће вредне награде. Победник ће освојити дигитални фотоапарат, другонаграђени таблет уређај, док је трећа награда ранац за лаптоп.

Пријаве су отворене све времена трајања такмичења.

**О Викимедији Србије:**

Викимедија Србије је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.

Задужбина Викимедија је међународна непрофитна организација која координира активностима независних националних огранака са којима дели исте циљеве и одржава Википедију и друге вишејезичке вики пројекте: Викивести, Викиречник, Викикњиге, Викизворник, Викицитат, Викиверзитет и Викимедијину оставу.

Викимедија Србије у наредном периоду организује и низ других активности везаних за подршку развоја Википедије на српском језику и других пројеката слободног садржаја:

- **Светски дан пантомиме на Википедији** - Викимедија Србије и Светска организација пантомимичара обележиће Светски дан пантомиме интернационалним уређивачким маратоном у писању чланака на Википедији. Маратон ће бити одржан **22. марта**, на дан рођења великог пантомимичара Марсела Марсоа, истовремено у неколико земаља, огранака Задужбине Викимедија. У Београду ће се маратон реализовати на Универзитету Сингидунум, од 10-17 сати.  Специјална гошћа маратона биће и Стална координаторка Уједињених нација у Србији Ирена Војачкова Солорано.

-    „**Вики-шатор**" реализоваће се на „Витез фесту", **23. и 24. априла**, на Београдској тврђави. Током два дана трајања фестивала сви посетиоци ће моћи да се опробају у писању чланака на Википедији.

-       „**[Вики воли Земљу](http://wle.wikimedia.rs/)**" је велико међународно такмичење у прикупљању слободних  фотографија заштићених природних добара. Реализује се у сарадњи са Заводом за заштиту природе Србије и Туристичком организацијом Србије. Такмичење ће трајати од 1. до 31. маја, након чега ће бити одржане изложбе у ТОС-у, на џез фестивалу „Нишвил" и још једном граду одакле ће стићи победничка фотографија.

-       Половином маја очекује нас дводневна конференција уредника Википедије – „**Вики Лајв**".

Тренутно су отворена и отворена два конкурса: за [**фото-грантове**](http://blog.wikimedia.rs/?p=2081) и [**микро-грантове**](http://blog.wikimedia.rs/?p=2114), где додељујемо финансијска средства за релизацију пројеката слободног садржаја.

Ту су и наши [редовни](https://rs.wikimedia.org/wiki/%D0%9F%D1%80%D0%BE%D1%98%D0%B5%D0%BA%D1%82%D0%B8) програми: Образовни програм (Вики-гимназијалац и Вики-студент - писање семинарских радова на Википедији), сарадње са институцијама културе (позоришта, архиви, музеји) и други пројекти.

Недавно смо прославили и 13 година Википедије на српском језику, као и 15 година од настанка Википедије (на енглеском језику).